Марко Ганчев
Елен и хранилка

chitanka.info

Един елен лопатар

през една тежка зима

нахрани се на хранилката като цар

и усети, че го обзима

желанието да философства

(и то си иска свойте удобства):

„Сбъдна се мечтата ми въжделена —

хората вече уважават елена.

Не го оставят

от глад да се закандилка,

а му поставят

хранилка.

Радва ли се на подобни грижи вълкът?

Аз обходих гората голяма

от кът до кът,

но хранилки за вълк няма“.

Така разсъждаваше лопатаря

и продължаваше да си го повтаря.

А всъщност прост беше въпроса.

Коя ловна дружина ще се халоса

и сметне за дълг

да слага хранилки за вълк?

Та на вълка хранилки защо са?

На него му стига, че има елени.

Особено пък такива едни умилени…

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.